text: РЕГЛАМЕНТ ЗА ИЗПЪЛНЕНИЕ (ЕС) № 238/2013 НА КОМИСИЯТА
  от 15 март 2013 година
  за изменение на Регламент за изпълнение (ЕС) № 481/2012 по отношение на срока на валидност на сертификатите за автентичност за висококачествено говеждо месо
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 144, параграф 1 и член 148 във връзка с член 4 от него,
  като има предвид, че:
  (1)
  С Регламент за изпълнение (ЕС) № 481/2012 на Комисията от 7 юни 2012 г. за определянето на правила за управление на тарифна квота за внос на висококачествено говеждо месо (2) методът за управление на квотата, открита с Регламент (ЕО) № 617/2009 на Съвета (3), беше променен от метод на едновременната проверка на метод на принципа „пръв пристигнал, пръв обслужен“. Тъй като в рамките на метода „пръв пристигнал, пръв обслужен“ за посочената квота няма сертификати за внос, чийто срок на валидност да е ограничен до 30 юни на съответната година на вноса, е целесъобразно при сертификатите за автентичност да отпадне срокът на валидност 30 юни. Вместо него следва да бъде определен срок от три месеца от датата на издаване на тези сертификати, който съответства на другите тарифни квоти за висококачествено говеждо месо.
  (2)
  От съображения за яснота в изискванията към стоките, които могат да се ползват от въпросната преференциална тарифна квота, посочени в приложение II към Регламент за изпълнение (ЕС) № 481/2012, е необходимо да се посочат животните от рода на едрия рогат добитък, обхванати от класификацията на Съюза за кланичните трупове и съответно отговарящи на изискванията за производство на „висококачествено говеждо месо“.
  (3)
  Поради това Регламент за изпълнение (ЕС) № 481/2012 следва да бъде съответно изменен.
  (4)
  От съображения за правна сигурност новият срок на валидност на сертификатите за автентичност следва да не се прилага към сертификати за автентичност, издадени преди датата на влизане в сила на настоящия регламент.
  (5)
  Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Регламент за изпълнение (ЕС) № 481/2012 се изменя, както следва:
  1)
  В член 3 параграф 7 се заменя със следното:
  „7. Срокът на валидност на сертификата за автентичност е три месеца от датата на неговото издаване.“
  2)
  В приложение II бележка под линия 1 се заменя със следното:
  „(1)
  За целите на настоящите изисквания юниците и бичетата са „животни от рода на едрия рогат добитък“ съгласно определението в приложение III, част IV, точка 1 от Регламент (ЕО) № 1234/2007, които отговарят съответно на категории Е и С, определени в част А от приложение V към същия регламент.“
  Член 2
  Настоящият регламент влиза в сила на третия ден след публикуването му в Официален вестник на Европейския съюз.
  Той се прилага към сертификатите за автентичност, издадени от датата на влизане в сила на настоящия регламент.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 15 март 2013 година.